Κώστας Κατσουράνης

Ο **Κώστας Κατσουράνης** (Πάτρα, 21 Ιουνίου 1979) είναι Έλληνας πρώην διεθνής ποδοσφαιριστής. Θεωρείται ως ένας από τους καλύτερους Έλληνες ποδοσφαιριστές της γενιάς του.

## Καριέρα
### Σε συλλογικό επίπεδο

Ξεκίνησε από το ερασιτεχνικό πρωτάθλημα της Ε.Π.Σ. Αχαΐας με τον Παναχαϊκό Νέου Σουλίου στην Α΄ τοπική κατηγορία ενώ στη συνέχεια αγωνίστηκε στην ομάδα της Δόξας Χαλανδρίτσας. Σε ηλικία 17 χρονών πήγε στην Παναχαϊκή, με την οποία αγωνίστηκε για πρώτη φορά στο πρωτάθλημα της Α' Εθνικής την περίοδο 1996-97. Την πρώτη του χρονιά στους «κοκκινόμαυρους» έφτασε ως τα ημιτελικά στο Κύπελλο Ελλάδας, γεγονός που επιτυγχάνεται για δεύτερη φορά από την πατραϊκή ομάδα στην διοργάνωση. Με την Παναχαϊκή αγωνίστηκε για έξι συναπτά έτη, έως το καλοκαίρι του 2002, και πέρα τών εγχώριων διοργανώσεων, συμμετείχε το 1997 και στο Κύπελλο Ιντερτότο. 

Την περίοδο 2002-03 πήρε μεταγραφή για την ΑΕΚ, ενώ στο τέλος του συμβολαίου του με την Παναχαϊκή, είχε διαπραγματευτεί με τον Παναθηναϊκό, χωρίς όμως επιτυχία. Ακολούθησαν συζητήσεις με τον Ολυμπιακό, οι οποίες επίσης δεν οδήγησαν σε συνεργασία και τελικά έγινε ποδοσφαιριστής της ΑΕΚ, υπογράφοντας συμβόλαιο τριών ετών.

Στους «κιτρινόμαυρους» ο Κατσουράνης έγινε αμέσως αναπόσπαστο μέλος της ομάδας. Η περίοδος 2004-05 ήταν η πιο σημαντική στην καριέρα του στην ΑΕΚ καθώς με τα 12 τέρματα που σημείωσε, την οδήγησε σε μια σκληρή μάχη για τον τίτλο του πρωταθλήματος, τερματίζοντας τελικά στην τρίτη θέση.

Την εποχή εκείνη η Βέρντερ Βρέμης εξέφρασε ισχυρό ενδιαφέρον για τον Έλληνα παίκτη, αλλά ο Κατσουράνης μαζί με τον τότε πρόεδρο της ΠΑΕ, Ντέμη Νικολαΐδη αποφάσισε να απορρίψει την προσφορά. Το 2005-06 οδήγησε την ΑΕΚ στη δεύτερη θέση για το ελληνικό πρωτάθλημα και στην έξοδο της στο Champions League της επόμενης περιόδου.

Τελικά, το καλοκαίρι του 2007 αποχώρησε από την ΑΕΚ και ακολούθησε τον Φερνάντο Σάντος στην Μπενφίκα, υπογράφοντας συμβόλαιο έναντι αμοιβής 2,3 εκατομμυρίων ευρώ. Στους Πορτογάλους παρέμεινε μια τριετία, σημειώνοντας 119 εμφανίσεις και 15 γκολ, ενώ κατέκτησε και το εγχώριο Λιγκ Καπ της περιόδου 2008-09.

Τον Ιούνιο του 2009 επανήλθε στην Ελλάδα εντασσόμενος στο δυναμικό του Παναθηναϊκού, με τον οποίο στην πρώτη του χρονιά κατέκτησε το νταμπλ (2009-10).

Στις 3 Οκτωβρίου 2012 λύθηκε το συμβόλαιό του με τον Παναθηναϊκό και τον Ιανουάριο του 2013 συμφώνησε να συνεχίσει την καριέρα του στον ΠΑΟΚ, όπου παρέμεινε 1,5 χρόνο έχοντας 48 συμμετοχές και 6 τέρματα στο πρωτάθλημα και συνολικά 70 συμμετοχές σε όλες τις διοργανώσεις.

Την 1η Οκτωβρίου 2014 ανακοινώθηκε η απόκτησή του από την ινδική Πούνε Σίτι, όντας ο δεύτερος Έλληνας ποδοσφαιριστής που αγωνίστηκε στο πρωτάθλημα της ασιατικής χώρας, έπειτα από τον Αλέξανδρο Τζόρβα.

Στις 26 Δεκεμβρίου 2014 ανακοινώθηκε η συμφωνία του με τον Ατρόμητο Αθηνών, όπου υπέγραψε συμβόλαιο εξάμηνης διάρκειας, με την ολοκλήρωση του οποίου αποχώρησε από τον σύλλογο του Περιστερίου, καταγράφοντας 23 συμμετοχές, 3 γκολ και 3 ασίστ.

Τον Σεπτέμβριο του 2015 ήρθε σε συμφωνία με την αυστραλιανή Χάιντελμπεργκ Γιουνάιτεντ για να λάβει μέρος σε έναν αγώνα για τον θεσμό του Κυπέλλου. Στις 29 Σεπτεμβρίου, μετά την ολοκλήρωση της συνεργασίας του με τον σύλλογο της Μελβούρνης, ανακοίνωσε την αποχώρησή του από την ενεργό δράση.

### Στην Εθνική Ελλάδας

Ο Κατσουράνης ήταν ένας από τους βασικούς πρωταγωνιστές στον θρίαμβο της Ελλάδας στο Ευρωπαϊκό Πρωτάθλημα του 2004, συμμετέχοντας και στους έξι αγώνες που έδωσε η ελληνική ομάδα στο τουρνουά. Εν συνεχεία πήρε μέρος στους προκριματικούς του Μουντιάλ 2006, κατά τους οποίους σημείωσε το πρώτο του τέρμα, στον νικηφόρο αγώνα με 3-1 εναντίον του Καζακστάν.

Έχει λάβει επίσης μέρος στο Κύπελλο Συνομοσπονδιών του 2005, στο Ευρωπαϊκό Πρωτάθλημα του 2008, στο Μουντιάλ του 2010 και στο Ευρωπαϊκό Πρωτάθλημα του 2012, αγωνιζόμενος ως βασικός σε όλους τους αγώνες των τελικών φάσεων.

Υπήρξε μέλος της αποστολής που συμμετείχε στο Μουντιάλ του 2014 στη Βραζιλία, αγωνιζόμενος τρεις φορές.

Έγινε ο τέταρτος ποδοσφαιριστής που έφτασε τις 100 συμμετοχές με τη «γαλανόλευκη» μετά τους Γιώργο Καραγκούνη, Θοδωρή Ζαγοράκη και Άγγελο Μπασινά, ενώ βρίσκεται πλέον στην τρίτη θέση της σχετικής κατάταξης με 116 συμμετοχές.

## Στατιστικά στοιχεία ανά περίοδο

## Μετέπειτα σταδιοδρομία
Από το 2016 έως το 2018 διετέλεσε τεχνικός διευθυντής στην ΠΑΕ Παναχαϊκή. Από τον Απρίλιο του 2021 έως τέλος Ιουνίου 2021 (για 2,5 μήνες) ήταν αθλητικός διευθυντής στην ΠΑΕ Νίκη Βόλου. Από το 2016 έως το 2018, παρέδιδε «MasterClasses» στα ΙΕΚ ΑΚΜΗ και ΙΕΚ ΙΠΠΟΚΡΑΤΕΙΟΣ. Την τηλεοπτική σεζόν 2018/19 συμμετείχε ως Σχολιαστής στην αθλητική τηλεοπτική εκπομπή «Total Football» στο κανάλι OPEN TV. Τη σεζόν 2021-22 ξεκίνησε να εργάζεται ως σχολιαστής και αναλυτής ποδοσφαιρικών αγώνων του πρωταθλήματος της ελληνικής Super League 1 στην εκπομπή του διαδικτυακού καναλιού «Betarades» στο YouTube που από το 2023 μεταδίδεται και στην τηλεόραση μέσω του Action 24 και παράλληλα να σχολιάζει τους αγώνες που μεταδίδει το τηλεοπτικό κανάλι.

## Τίτλοι - Διακρίσεις
### Ομαδικοί
* Μπενφίκα
** Κύπελλο Πορτογαλίας: 2008-09
* Παναθηναϊκός
** Πρωτάθλημα Ελλάδας: 2009-10
** Κύπελλο Ελλάδας: 2009-10
* Εθνική Ελλάδας
** Πρωταθλητής Ευρώπης - Ευρωπαϊκό Πρωτάθλημα (Euro): 2004

### Ατομικοί
* Καλύτερος Έλληνας ποδοσφαιριστής στο Ελληνικό Πρωτάθλημα (Βραβεία ΠΣΑΠ): 2005 (ΑΕΚ)
*Καλύτερος Νέος Έλληνας ποδοσφαιριστής (Βραβεία ΠΣΑΠ): 2000 (Παναχαϊκή)
*MVP στο Ελληνικό All Star Game ποδοσφαίρου: 2010

### Άλλες διακρίσεις

* Βραβείο Μπενφίκα «Κόσμε Νταμιάο» - Παίκτης της Χρονιάς: 2008
* Γκολ της Χρονιάς στο Ινδικό Πρωτάθλημα: 2014 (Πούνε Σίτι)

## Παραπομπές


## Εξωτερικοί σύνδεσμοι

* Ο Κώστας Κατσουράνης στο soccerway
* Η καριέρα του Κώστα Κατσουράνη στο National Football Teams
* Το προφίλ του Κώστα Κατσουράνη στο epo.gr
* Ο Κώστας Κατσουράνης στο transfermarkt

Κατηγορία:Μέσοι ποδοσφαιριστές
Κατηγορία:Έλληνες ποδοσφαιριστές
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Παναχαϊκής
Κατηγορία:Ποδοσφαιριστές Αθλητικής Ένωσης Κωνσταντινουπόλεως
Κατηγορία:Ποδοσφαιριστές Παγκοσμίου Κυπέλλου 2010
Κατηγορία:Ποδοσφαιριστές Ευρωπαϊκού Πρωταθλήματος 2012
Κατηγορία:Ποδοσφαιριστές Ευρωπαϊκού Πρωταθλήματος 2008
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Φούτμπολ Λιγκ (Ελλάδα)
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Μπενφίκα
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές ΠΑΟΚ
Κατηγορία:Ποδοσφαιριστές Κυπέλλου Συνομοσπονδιών FIFA 2005
Κατηγορία:Ποδοσφαιριστές ΦΚ Πούνε Σίτι
Κατηγορία:Ποδοσφαιριστές Ατρόμητου Αθηνών
Κατηγορία:Ποδοσφαιριστές Χάιντελμπεργκ Γιουνάιτεντ
Κατηγορία:Έλληνες ποδοσφαιριστές στο εξωτερικό
Κατηγορία:Ποδοσφαιριστές Σούπερ Λιγκ Ινδίας
Κατηγορία:Ξένοι ποδοσφαιριστές στην Πορτογαλία
Κατηγορία:FIFA Century Club
Κατηγορία:Παίκτες νικητές Ευρωπαϊκού Πρωταθλήματος Ποδοσφαίρου